b'\n_START_ARTICLE_\nNaiad\n_START_SECTION_\nAvastamine ja nimepanek\n_START_PARAGRAPH_\nNaiad avastati kosmosesondi Voyager 2 tehtud fotode pealt hiljemalt 1989. aasta septembri keskpaigas. Naiad oli viimane m\xc3\xb6\xc3\xb6dalennu k\xc3\xa4igus avastatud kaaslane ja sellele anti t\xc3\xa4his S/1989\xc2\xa0N\xc2\xa06. Avastusest teatati 29. septembril 1989 Rahvusvahelise Astronoomiauniooni teadaandes nr 4867, kuid avastamise aja kohta on seal \xc3\xb6eldud ainult "11 p\xc3\xa4eva jooksul v\xc3\xb5etud 25 kaadrit", mist\xc3\xb5ttu on avastamiskuup\xc3\xa4ev millalgi enne 18. septembrit._NEWLINE_Kaaslasele anti nimi Naiad 16. septembril 1991.\n_START_SECTION_\nTeke ja kuju\n_START_PARAGRAPH_\nNaiad on ebakorrap\xc3\xa4rase kujuga ja t\xc3\xb5en\xc3\xa4oliselt pole p\xc3\xa4rast teket sisemised geoloogilised protsessid seda  m\xc3\xb5jutanud._NEWLINE_On v\xc3\xb5imalik, et Naiad koosneb Neptuuni algsetest kaaslastest, mis lagunesid Tritoni h\xc3\xa4irituse t\xc3\xb5ttu peagi p\xc3\xa4rast Tritoni p\xc3\xbc\xc3\xbcdmist v\xc3\xa4ga ekstsentrilisele orbiidile.\n_START_SECTION_\nOrbiit\n_START_PARAGRAPH_\nNaiad tiirleb Neptuuni pilvev\xc3\xb6\xc3\xb6ndist umbes  23 500\xc2\xa0km k\xc3\xb5rgemal. Et sellest k\xc3\xb5rgusest s\xc3\xbcnkroonse orbiidi jaoks ei piisa, t\xc3\xb5mbub Naiadi orbiit aegam\xc3\xb6\xc3\xb6da kokku ja kunagi v\xc3\xb5ib Naiad langeda Neptuuni atmosf\xc3\xa4\xc3\xa4ri v\xc3\xb5i Roche\'i piiri \xc3\xbcletamisel laguneda t\xc3\xbckkideks, mis j\xc3\xa4\xc3\xa4vad r\xc3\xb5ngana tiirlema.\n_START_SECTION_\nTeleskoobivaatlus\n_START_PARAGRAPH_\nP\xc3\xa4rast Voyager 2 m\xc3\xb6\xc3\xb6dalendu on Neptuuni kaaslasi uuritud nii maapealsetes observatooriumites kui Hubble\'i kosmoseteleskoobiga. 2002. ja 2003. aastal uuriti kaaslaste s\xc3\xbcsteemi Kecki teleskoobiga, mille abil oli v\xc3\xa4ga lihtne n\xc3\xa4ha nelja k\xc3\xb5ige sisemist kaaslast. Thalassa avastati p\xc3\xa4rast m\xc3\xb5ningast fotot\xc3\xb6\xc3\xb6tlust, kuid Naiadi ei leitud. Hubble\'i kosmoseteleskoop suudab n\xc3\xa4ha k\xc3\xb5iki teadaolevaid kaaslasi ja v\xc3\xb5imalikke uusi kaaslasi, mille heledus on isegi v\xc3\xa4iksem kui Voyager 2 avastatud kaaslastel. 8. oktoobril 2014 teatas SETI instituut, et Naiad on leitud Hubble\'i arhiivifotolt, mis p\xc3\xa4rineb 2004. aastast. Seega sai kinnitust kahtlus, et Naiadi asukohta ei olnud varem m\xc3\xa4\xc3\xa4ratud m\xc3\xa4rkimisv\xc3\xa4\xc3\xa4rne vea t\xc3\xb5ttu Naiadi efemeriidis, sest l\xc3\xb5puks leiti Naiad oodatud asukohast 80 kraadi eemal.'